Seega minetab praeguse kaudse demokraatia  üks olulisemaid ilminguid - hääletamine - oma praeguse vormi, kus kõik kodanikud peavad selleks kindlal ajal käima konkreetseis asutusis - valimisjaoskondades. Selle asemel vajutab igaüks oma kommunikaatoril ehk infokiirteega ühendatud arvutil teatud klahve, millega ongi ta arvamus ehk hääl - muide signeeritud ja šifreeritud kujul - teele läkitatud. Nii, nagu praegu kogutakse valimissedelid kokku valimisjaoskondadesse ja need omakorda saadavad tulemused keskvalmiskomisjoni, hakkavad hääled tulevikus liikuma mööda infokiirteed. Ja ei mingeid valimisjaoskondi ega hääletuskaste: vajalik on ainult paari spetsiaalse (arvuti)programmi olemasolu, mis kõikide inimeste hääled kokku kogub ja töötleb. Lisaks kõigele muule on see programm veel ka korduvalt kasutatav.